Hugheimar og Matarsmiðjan taka til starfa í þessari viku Hugheimar , frumkvöðla - og nýsköpunarsetur , og Matarsmiðjan verða tekin formlega í notkun í Borgarnesi í þessari viku . Hugheimar verða til húsa á neðri hæðinni að Bjarnarbraut 8 en Matarsmiðjan í húsnæði Whole seafood að Vallarási 7 - 9 í efri hluta Borgarness , fyrrum húsi Borgarness kjötvara . Ákveðið hefur verið að standa sameiginlega að opnun setranna sama daginn , miðvikudaginn 7. maí . Að sögn Haraldar Arnar Reynissonar hjá Hugheimum verður stutt kynning á starfseminni og því starfi sem framundan er í setrinu og gestum gefið tækifæri á að kynna sér þá aðstöðu sem í boði er . Í Hugheimum er hugmyndin að ekki verði aðeins um að ræða aðstöðu fyrir frumkvöðla heldur verði reglulega boðið uppá fræðsluerindi fyrir frumkvöðla sem og aðra áhugasama aðila . Verða slík erindin bæði á vegum Hugheima en einnig í samstarfi við Nýsköpunarmiðstöð Íslands . „ Við hjá Hugheimum munum eiga í samstarfi við Nýsköpunarmiðstöð Íslands sem mun veita okkar frumkvöðlum aðgang að mikilvægri þekkingu innan þeirra vébanda . Það er afar dýrmætt fyrir setrið að njóta tengsla við miðstöðina , enda töluverð reynsla sem þar býr , “ segir Haraldur . Hann segir ýmsa frumkvöðla hafa sýnt Hugheimum áhuga á undanförnum vikum en setrið býður upp á fimm skrifstofurými með nettengingu til notkunar á grundvelli samnings við setrið . „ Auk aðstöðunnar eiga frumkvöðlar , bæði innan og utan setursins , kost á því að sækja um nýsköpunarstyrk frá Arion banka og KPMG , “ bætir Haraldur við sem hvetur alla áhugasama til að taka þátt í opnuninni . Starfsemi Matarsmiðjunnar verður kynnt gestum og frumkvöðlum líkt og hjá Hugheimum við opnunina . Að sögn Davíðs Freys Jónssonar forsvarsmanns Matarsmiðjunnar er búið að búa þannig um hnútana að smiðjan verði starfrækt næstu þrjú árin í húsnæði Whole seafood . Þar gefst frumkvöðlum í matvinnslu færi á að fá vottaða aðstöðu til afnota í húsinu til vöruþróunar og smáframleiðslu . „ Margir hafa sýnt smiðjunni áhuga síðan við fórum að kynna verkefnið . Auk þess að geta sinnt vöruþróun og framleiðslu í Matarsmiðjunni eiga frumkvöðlar kost á því að sækja sér þekkingu og aðstoð hjá ýmsum af þeim aðilum sem standa að smiðjunni , t.d. við undirbúning styrkumsókna eða aðgang að sérfræðiþekkingu í tengslum við vinnsluna , “ segir Davíð . Jákvætt verkefni fyrir Vesturland Haraldur og Davíð eru sammála um að bæði Hugheimar og Matarsmiðjan styðji hvort við annað . „ Það er líklegt að tilvera setranna leiði til þess að einstaklingar með þekkingu á mismunandi sviðum geti lagt hverjum öðrum lið . Sem dæmi gæti frumkvöðull sem væri að þróa áhugaverða matvöru í Matarsmiðjunni farið í samstarf með vöruhönnuði sem væri með aðsetur í Hugheimum . Svona mætti endalaust halda áfram , “ segja þeir . Báðir eru sannfærðir um að um sé að ræða verulega jákvætt verkefni fyrir Vesturland . Afar mikilvægt er að þeirra mati að til séu miðstöðvar eins og þessar í landshlutanum . „ Það er lífsnauðsynlegt fyrir atvinnuþróun á Vesturlandi að þar sé til staðar frjór farvegur fyrir frumkvöðlastarf . Þar gerjast nýjungar og þar fer fram landnám nýrra tækifæra en af þeim er nóg hér um slóðir . Við hvetjum alla til að mæta , skoða aðstæður og muna að jákvæðni og bjartsýni er fyrsta skrefið til að skapa góðar aðstæður fyrir frumkvöðlastarf , “ bæta þeir við . Dagskrá opnunardagsins nú á miðvikudaginn verður með þeim hætti að fyrst verða Hugheimar formlega opnaðir kl. 16:30 . Þar fer fram kynning á Hugheimum en í tilefni opnunarinnar verður einnig sýnt stutt brot úr nýrri mynd um landnám Skalla-Gríms og uppvaxtarár Egils Skalla-Grímssonar . Þar er á ferð frumkvöðlaverkefni á vegum Sögubókarinnar í samstarfi við Símenntunarmiðstöð Vesturlands . Myndin verður síðan sýnd í heild sinni kl : 20:00 í húsnæði Símenntunarmiðstöðvarinnar að Bjarnarbraut 8 . Dagskráin flyst síðan yfir í Matarsmiðjuna að Vallarási kl. 17:30 þar sem fram fer kynning á starfi smiðjunnar . Hvetja aðstandendur verkefnanna og samstarfsaðilar sem að þeim koma alla til að nota tækifærið og koma til að kynna sér þá aðstöðu sem í boði er . Þeir einir vita af möguleikunum sem til staðar eru með því að kynna sér þá af eigin raun .